
					黃帝陰符經

					

					
[image: Wikisource logo]

					

					

					以2026年7月23日从维基文库导出

				


	
	
	黃帝陰符經
	
	





	

	《正統道藏》



經名：黃帝陰符經。簡稱《陰符經》。撰人不詳，傳說出於戰國黃老家之手，一說系北魏寇謙之或唐李筌撰。一卷。底本出處：《正統道藏》洞真部本文類。	[image: 姊妹计划]姊妹计划: 百科·数据项

	 《黃帝陰符經》註本





	黃帝陰符經集註(伊尹等七家註)




	黃帝陰符經註(張果)




	黃帝陰符經註(沈亞夫)




	黃帝陰符經註 (劉處玄)




	黄帝陰符經註 (唐淳)




	《黃帝陰符經疏》　唐　李筌




	黃帝陰符經心法 胥元一




	黃帝陰符經解 蹇昌辰




	黃帝陰符經講義 夏元鼎




	陰符經註 劉一明 清




	陰符玄解 閔一得 清







神仙抱一演道章上


觀天之道，執天之行，盡矣。天有五賊，見之者昌。五賊在心，施行於天。宇宙在乎手，萬化生乎身。天性，人也；人心，機也。立天之道，以定人也。天發殺機，移星易宿；地發殺機，龍蛇起陸；人發殺機，天地反覆；天人合發，萬變定基。性有巧拙，可以伏藏。九竅之邪，在乎三要，可以動靜。火生於木，禍發必尅；姦生於國，時動必潰；知之修練，謂之圣人。天生天殺，道之理也。


富國安民演法章中


天地，萬物之盜；萬物，人之盜；人，萬物之盜。三盜既宜，三才既安。故曰：食其時，百骸理；動其機，萬化安。人知其神而神，不知不神而所以神也。日月有數，大小有定。聖功生焉，神明出焉。其盜機也，天下莫能見，莫能知。君子得之固躬，小人得之輕命。


強兵戰勝演術章下


瞽者善聽，聾者善視。絕利一源，用師十倍；三反晝夜，用師萬倍。心生于物，死于物，機在目。天之無恩而大恩生。迅雷烈風，莫不蠢然。至樂性余，至靜性廉。天之至私，用之至公。禽之制在炁。生者死之根，死者生之根。恩生於害，害生於恩。愚人以天地文理聖，我以時物文理哲。人以虞愚，我以不愚聖。人以期其聖，我以不期其聖。故以沉水入火，自取滅亡。自然之道靜，故天地萬物生。天地之道寖，故陰陽勝。陰陽相推，而變化順矣。是故聖人知自然之道不可違，因而制之。至靜之道，律曆所不能契。爰有奇器，是生萬象。八卦甲子，神機鬼藏。隂陽相勝之術，昭昭乎進乎象矣。

此作品在全世界都属于公有领域，因为作者逝世已经超过100年，且作品于1931年1月1日之前出版。













Public domainPublic domainfalsefalse






About this digital edition

